Hans Christian Schmidt (V), 2023-12-14:
Tak for ordet, og tak til Danmarksdemokraterne for at fremsætte forslaget.
Jeg vil jo gerne erkende, at jeg er gået meget op i at flytte statslige arbejdspladser ud af København.
Det var det, jeg kaldte det, dengang jeg selv fremsatte forslag om det, og jeg glæder mig også over, at jeg fik lov til at være den første minister, der flyttede en styrelse ud.
Det er meget sundt at gøre, og der er meget fornuft i det.
Og at sikre bedre vilkår for og et fokus på vores landdistrikter er også en dagsorden, som vi i Venstre sætter pris på, og som vi synes at vi alle skal være med til at holde fokus på.
Vi deler også opfattelsen af behovet for fortsat at prioritere landdistrikterne, og derfor glæder det mig også, at regeringen med sit kommende landdistriktspolitiske udspil vil have fokus på at skabe gode forudsætninger for at skabe flere arbejdspladser i hele landet.
I Venstre har vi jo, som jeg sagde lige før, i mange år kæmpet for et Danmark i bedre balance.
Vi har gennem mange år været med til at skabe gode forudsætninger for os, som lever og bor i landdistrikterne, og derfor er vi stolte af, at vi med regeringsgrundlaget har sat fokus på landdistrikterne og på at sikre, at regeringen arbejder for et Danmark i geografisk balance og at sikre et sammenhængende Danmark.
Det sker jo på mange forskellige måder, må man huske på.
Et skridt på vejen sker eksempelvis i forbindelse med den løbende udmøntning af forsvarsforliget.
Også her har vi jo for øje, at vi skal have et Danmark i balance, og vi bruger det som en oplagt mulighed for at kombinere bedre forhold for både forsvaret og landdistrikterne.
Det er sådan nogle løsninger, der for os i Venstre giver mening, og på samme måde synes vi jo, det giver mening, at vi i forbindelse med nye statslige institutioner og væsentlige udvidelser af statslige institutioner placerer dem uden for de større byer eller i hvert fald overvejer, om de kan placeres uden for de større byer i det omfang, det giver mening.
Hele pointen med at udflytte statslige arbejdspladser er, at det skal give god mening, samtidig med at der skabes fornyet energi og flere muligheder i vores landdistrikter.
Og lige præcis spørgsmålet om, hvordan vi sikrer flere muligheder i landdistrikterne, tror jeg desværre ikke nødvendigvis at vi løser, blot ved at vi udflytter yderligere 10.000 statslige arbejdspladser.
Vi så det, dengang vi skulle udflytte dem, at det er et kæmpe arbejde.
Og selv om man havde lavet et godt materiale, synes jeg, og undersøgt det osv., viste det sig bare, at modstanden var kolossal.
Det har den været flere gange.
Jeg kunne godt hive historier frem om, hvordan man har forsøgt at fjerne, eller skal vi sige at flytte, nogle af de store statslige institutioner, og det har man måttet opgive igen og igen.
Det lykkedes dog dengang at flytte nogle statslige arbejdspladser ud, så det er absolut fornuftigt, at man arbejder med det.
Hvis nu det er sådan, at man virkelig skal have det til at gå op i en løsning, så tror jeg, det handler om, at vi skal give det god mening, ved at det skaber fornyet energi.
I forbindelse med at man flytter statslige arbejdspladser ud, flyttes der også noget kultur med ud.
Så det giver energi, men det giver også en helt anden kultur, og det er meget, meget fornuftigt set af Danmarksdemokraterne, at det skal vi prøve på at underbygge.
Lige præcis i forhold til spørgsmålet om, hvordan vi sikrer flere muligheder i landdistrikterne, tror jeg, som jeg sagde, at det ikke nødvendigvis sker ved, at vi flytter 10.000 arbejdspladser, men tallet kunne jo også være et andet.
Altså, det er jo ikke det, der er så afgørende.
Vi har, som jeg har sagt, arbejdet for, at der allerede er flyttet tusinder af statslige arbejdspladser ud, og jeg må bare sige, at hvis man kigger lidt på, hvad der har været af erfaringer med det, så har det i hvert fald været med til at skabe bedre balance og sikre en overvejelse af, hvilke statslige arbejdspladser der eksempelvis er bundet tæt op på centraladministrationen og derfor ikke så godt og hensigtsmæssigt kan flyttes, og hvad for nogle der nemt kan flyttes.
Så der er stor forskel på dem, og det skal man huske at undersøge og have for øje.
Vi, både Venstre og regeringen, arbejder jo for at skabe de bedste vilkår for at drive virksomhed og skabe arbejdspladser i hele landet, og vi skal fortsat sikre, at det overvejes at placere arbejdspladser ude i landet, når der eksempelvis oprettes en ny styrelse.
For vi vil fortsætte arbejdet med at sikre et mere sammenhængende Danmark, og det kræver en vedholdende indsats, som efter vores opfattelse nok ikke bliver løst ved at udstikke nogle ambitioner.
Det kræver, at vi fortsat holder fokus på at handle, og det agter vi at gøre.
Så det er ikke noget, man skal til at gøre, men en proces, vi allerede er i gang med, og ingen kan undsige det og sige, at de ikke vil være med; det er man forpligtet til.